Enska kvennalandsliðið í fótbolta er Evrópumeistari í fyrsta skipti í sögu liðsins. Síðast vann England stóran titil í fótbolta þegar karlaliðið varð heimsmeistari árið 1966 og loks er fótboltinn kominn heim.
Enska liðið lagði áttfalda Evrópumeistara Þýskalands að velli í úrslitaleiknum í gær, 2-1 og skiljanlega var mikið fagnað leik loknum. Svo mikið að liðið ruddist inn á blaðamannafund þjálfara sinna með látum.
0108 FOTBOLTINN UTV (football's coming home)
Hin hollenska Sarina Wiegman, þjálfari liðsins hefur fengið mikið lof fyrir sitt starf. Hún hefur stýrt liðinu síðan í september 2021 og á þeim tíma hefur liðið ekki tapað leik. Liðið hefur spilað stórkostlega undanfarið ár og fengið ensku þjóðina á bakvið sig en aldrei hafa fleiri áhorfendur mætt á leik í lokakeppni Evrópumóts en á úrslitaleikinn í gær, hvort sem er hjá körlum eða konum, en 87 þúsund 192 áhorfendur voru á Wembley í gær. Arsenal framherjinn Beth Mead, í liði Englands, var valin besti leikmaður mótsins og fékk sömuleiðis gullskóinn en hún skoraði 6 mörk á mótinu og gaf 5 stoðsendingar. Lena Oberdorf í liði Þjóðverja var valin besti ungi leikmaður mótsins.
Fimmtánda umferð Bestu deildar karla í fótbolta hefst í dag með einum leik. Topplið Breiðabliks fær þá botnlið ÍA í heimsókn á Kópavogsvöll en Skagamenn eru með átta stig eftir 14 leiki og hafa aðeins unnið einn leik í sumar en Blikar eru með 6 stiga forystu á toppnum.